Maluleke as nuwe OG aanbeveel | Netwerk24
Deur Francois Williams 27 Oktober 2020 16:36
Die Nasionale Vergadering het Dinsdag amptelik vir Tsakani Maluleke, adjunk-ouditeur-generaal, by pres. Cyril Ramaphosa aanbeveel as nuwe ouditeur-generaal (OG) vir Suid-Afrika.
Tsakani Maluleke, adjunk-ouditeur-generaal.
As Ramaphosa die aanbeveling goedkeur, sal sy Kimi Makwetu in Desember opvolg aangesien sy kontrak einde November ten einde loop.
Maluleke het sewe jaar as adjunk-OG agter die rug.
Die Nasionale Vergadering se eenparige besluit volg op die verslag van die ad hoc-komitee oor die aanstelling van die OG wat die afgelope maande 71 aansoeke verwerk het en onderhoude met agt aansoekers gevoer het.
Maluleke is 'n geoktrooieerde rekenmeester en het meer as 20 jaar ervaring in die ouditbedryf in die private en openbare sektor. Sy was in die direksies en ouditkomitees van maatskappye soos Aberdare Cables, Onelogix, die Openbare Beleggingskorporasie, die Onafhanklike Reguleringsraad vir Ouditeure en die Fais-ombud en het in die advieskomitee vir die JSE se Alt X-beurs gedien.